title: 2012/616/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta SESAR għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta SESAR għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/349

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta SESAR għas-sena finanzjarja 2010
   (2012/616/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Impriża Konġunta SESAR għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta SESAR għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 1361/2008 tas-16 ta’ Diċembru 2008 li jemenda r-Regolament (KE) Nru 219/2007 dwar l-istabbiliment ta’ Impriża Konġunta għall-iżvilupp tas-sistema Ewropea ta’ ġenerazzjoni ġdida għall-ġestjoni tat-traffiku tal-ajru (SESAR) (3), u b’mod partikolari l-Artikolu 4b tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0114/2012),

               1.

               Jagħti l-kwittanza lid-Direttur Eżekuttiv tal-Impriża Konġunta SESAR fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-direttur tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 32.

      (2)  ĠU L 248, 16.9.2002, p. 1.

      (3)  ĠU L 352, 31.12.2008, p. 12.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta SESAR għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Impriża Konġunta SESAR għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta SESAR għas-sena finanzjarja 2010, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tas-21 ta’ Frar 2012 (06086/2012 — C7-0050/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 1361/2008 tas-16 ta’ Diċembru 2008 li jemenda r-Regolament (KE) Nru 219/2007 dwar l-istabbiliment ta’ Impriża Konġunta għall-iżvilupp tas-sistema Ewropea ta’ ġenerazzjoni ġdida għall-ġestjoni tat-traffiku tal-ajru (SESAR) (3), u b’mod partikolari l-Artikolu 4b tiegħu,

                  —

                  wara li kkunsidra r-Regoli Finanzjarji tal-Impriża Konġunta SESAR adottati mill-Bord Amministrattiv tas-SESAR fit-28 ta’ Lulju 2009 (“Regoli Finanzjarji tas-SESAR”),

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0114/2012),

                  A.

                  billi l-Impriża Konġunta SESAR (“l-Impriża Konġunta”) twaqqfet fi Frar 2007 biex topera l-programm ta’ Riċerka dwar il-Ġestjoni tat-Traffiku tal-Ajru fis-Sema Uniku Ewropew (SESAR),

                  B.

                  billi l-Impriża Konġunta bdiet taħdem awtonomament f’Awwissu 2007,

                  C.

                  billi l-Impriża Konġunta se jkollha s-sjieda tal-assi tanġibbli u intanġibbli li toħloq jew li jiġu ttrasferiti fuqha għall-fażi ta’ żvilupp tal-proġett SESAR skont il-ftehimiet speċifiċi mal-membri tagħha,

                  D.

                  billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

                  E.

                  billi f’April 2010 l-Qorti tal-Awdituri ħarġet l-Opinjoni Nru 2/2010 dwar ir-Regoli Finanzjarji ta’ SESAR,

                  F.

                  billi l-baġit għall-fażi ta’ żvilupp tal-proġett SESAR mill-2008 sal-2013 huwa EUR 2 100 000 000,

                  G.

                  billi għas-sena finanzjarja 2010 l-baġit tal-Impriża Konġunta kien jammonta għal EUR 143 000 000,

         Il-ġestjoni baġitarja u finanzjarja

                  1.

                  Jieħu nota li l-baġit finali tal-Impriża Konġunta għas-sena finanzajarja 2010 kien fih approprjazzjonijiet ta’ impenn għall-ammont ta’ EUR 135 000 000 u approprjazzjonijiet ta’ ħlas għall-ammont ta’ EUR 143 000 000; jagħraf, barra minn hekk, li r-rati ta’ utlizzazzjoni għall-approprjazzjonijiet ta’ impenn u ħlas kienu 97,3 % u 82,2 % rispettivament;

                  2.

                  Jistabbilixxi mill-Qorti tal-Awdituri li, fi tmiem is-sena 2010, l-Impriża konġunta kellha bilanċ pożittiv tal-baġit ta’ EUR 53 500 000 u li d-depożiti f’kontijiet bankarji kienu jammontaw għal EUR 57 200 000; jinnota li din is-sitwazzjoni kienet ir-riżultat ta’:

                              —

                              il-kontribuzzjonijiet mill-membri: EUR 55 600 000,

                              —

                              il-bilanċ tas-sena preċedenti: EUR 86 500 000,

                              —

                              il-pagamenti lill-Impriża Konġunta: EUR 84 900 000,

                              —

                              it-trasferiment ta’ appropjazzjonijiet minn ta’ qabel: EUR 3 700 000;

                  3.

                  Ifakkar lill-Impriża Konġunta li din is-sitwazzjoni tmur kontra l-prinċipju baġitarju tal-ekwilibriju; jinnota, madankollu, t-tweġiba tal-Impriża Konġunta lill-Qorti tal-Awdituri li l-bilanċ ta’ flus kontanti tal-2010 naqas b’34 % meta mqabbel mal-2009 u li, mill-EUR 55 600 000 f’kontribuzzjonijiet mill-membri, EUR 43 800 000 daħlu fl-aħħar ġimgħat tas-sena biex jiżguraw il-finanzjament tal-operazzjonijiet fl-2011; jitlob lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli żżomm il-baġit tagħha bbilanċjat, u biex tinforma lill-awtorità ta’ kwittanza dwar dan;

                  4.

                  Jenfasiżża li, skont l-Artikolu 6 tar-Regoli Finanzjarji tal-Impriża Konġunta, l-ebda nfiq ma jista’ jiġi kommess jew awtorizzat lil hinn mill-approprjazzjonijiet awtorizzati mill-baġit; huwa mħasseb serjament li, għal żewġ intestaturi tal-baġit — infiq amministrattiv, studji u żvilupp — l-infiq awtorizzat qabeż l-approprjazzjonijiet baġitarji bi 11 % u b’9 % rispettivament; jieħu nota li l-Impriża Konġunta tqis li l-approprjazzjonijiet ta’ ħlas tista’ tirreġistrahom darba biss fil-baġit komprensiv għall-2007-2016, biex tevita li taqbeż l-ammont totali tal-baġit sa tmiem il-fażi ta’ żvilupp ta’ SESAR fl-2016; ifakkar lill-Impriża Konġunta li għandha tottempera ruħha mar-Regoli Finanzjarji tagħha stess u jistenna li, fi snin finanzjarji tal-ġejjieni, ma jerġax iseħħ li l-infiq awtorizzat jaqbeż l-approprjazzjonjiet baġitarji;

         Is-sistemi ta’ kontroll intern

                  5.

                  Jinnota li, fl-2010, l-Impriża Konġunta bdiet tuża s-sistemi ta’ rappurtar finanzjajru li tużahom ukoll il-Kummissjoni (ABAC u SAP); jiddispjaċih li s-sistema tal-ġestjoni tal-programmi operazzjonali tal-Impriża Konġunta ma ġietx integrata f’dawn is-sistemi ta’ rappurtar finanzjajru u li, fi tmiem l-2010, il-proċessi ta’ attività sottostanti kienu għadhom ma ġewx ivvalidati mill-Uffiċċjal ta’ Kontabilità kif jesiġu r-Regoli Finanzjarji tal-Impriża Konġunta;

                  6.

                  Ingħata x’jifhem mill-Impriża Konġunta li żviluppat sistema tal-ġestjoni tal-programmi operazzjonali li tikkomplementa l-informazzjoni finanzjarja u baġitarja, u tikkunsidra li s-sistemi tagħha integrathom kemm jista’ jkun, fid-dawl tal-limitazzjonijiet fuq l-użu tagħha ta’ ABAC u SAP; jinnota, barra minn hekk, li l-Impriża Konġunta ppjanat li timplimenta ABAC Assets u ABAC Contract sa tmiem l-2011, u li r-rapport tal-Uffiċjal ta’ Kontabilità dwar il-validazzjoni tas-sistemi lokali kellu jitlesta fl-2011;

                  7.

                  Jitlob lill-Impriża Konġunta biex tinforma lill-awtorità ta’ kwittanza dwar:

                              —

                              in-natura tal-limitazzjonjiet li l-Impriża Konġunta esperjenzat fl-użu tagħha ta’ ABAC u SAP;

                              —

                              l-istat ta’ validazzjoni tal-proċessi ta’ attività sottostanti u b’mod partikolari s-sistemi lokali;

                  8.

                  Iħeġġeġ lill-Impriża Konġunta, minkejja dan, biex tintegra s-sistemi ta’ rappurtar finanzjarju tagħha (ABAC u SAP) mas-sistema tal-ġestjoni tal-programmi operazzjonali tagħha b’tali mod li l-kostijiet ikunu jistgħu jiġu allokati lil pakketti tax-xogħol speċifiċi u li s-sorsi ta’ finanzjament tal-kostijiet operazzjonali jkunu jistgħu jiġu identifikati;

         Il-Ġestjoni tal-Proġetti

                  9.

                  Jagħraf mir-Rapport Annwali dwar l-Attività (RAA) tal-Impriża Konġunta li, fl-2010, il-Programm SESAR kien ikopri 304 proġetti li minnhom 171 inbdew fl-2009 filwaqt li 114-il proġett addizzjonali ġew varati fl-2010; jinnota li 80,9 % tal-proġetti jinsabu fil-fażi ta’ eżekuzzjoni, għajr dawk il-proġetti li ġew ikkanċellati (3) jew sospiżi (10); jinnota li, għal kull proġett li safa kkanċellat jew sospiż, l-Impriża Konġunta pprovdiet ġustifikazzjoni u spjegat l-azzjonijiet korrettivi li ttieħdu; jinnota b’mod partikolari, fir-rigward tal-proġetti sospiżi, li:

                              —

                              madwar 60 % tal-proġetti li bħalissa jinsabu sospiżi jorbtu ma’ attivitajiet li, biex jerġgħu jinbdew, jirrikejdu li proġetti oħrajn iħallu l-ewwel riżultati maturi;

                              —

                              madwar 20 % huma relatati ma’ proġetti li m’għandhomx irbit affidabbli ma’ attivitajiet ta’ programmi oħra;

                        l-20 % l-oħra sfaw sospiżi minħabba nuqqas ta’ rabta ċara mal-kunċett futur tal-operazzjonijiet, jew inkella minħabba nuqqas ta’ rbit mal-Pjan Kumplessiv;

                  10.

                  Iħeġġeġ lill-Impriża Konġunta biex tkompli tinforma lill-awtorità ta’ kwittanza dwar l-istadju tal-implimentazzjoni tal-proġetti fil-Programm SESAR u biex tippreżenta r-riżultati li jkunu ntlaħqu;

         Il-Prestazzjoni

                  11.

                  Iħeġġeġ lill-Kummissjoni u lill-Istati Membri jsaħħu l-effikaċja ta’ kif ir-Regolamenti b’rabta mal-Ajru Uniku Ewropew huma applikati, sabiex tiżdied l-effikaċja tal-investimenti fil-proġett SESAR;

                  12.

                  Jiġbed l-attenzjoni għall-ġestjoni tajba tar-riżorsi finanzjarji u jenfasizza l-importanza tal-Impriża Konġunta għat-twettiq tal-Ajru Uniku Ewropew;

                  13.

                  Jistabbilixxi mir-RAA li sar rieżami komprensiv tal-approċċ ta’ implimentazzjoni tal-Programm SESAR, u li l-konklużjonijiet tiegħu wrew il-ħtieġa li l-objettivi ta’ livell għoli tal-Programm jissarrfu f’livell aktar tekniku u operazzjonali, li jiddefinixxi fid-dettall x’ikun jeħtieġ isir, minn min u meta, u b’hekk jidentifika biċ-ċar ir-riżultati konkreti vvalidati ta’ SESAR li sejrin jikkontribwixxu għall-ilħiq tal-objettivi tal-Fażi ta’ Żvilupp ta’ SESAR, kif ukoll għall-ilħiq tal-Objettivi Strateġiċi speċifiċi għall-2012; jistieden lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli tindirizza r-riżultati tar-rieżami komprensiv;

                  14.

                  Jinnota, barra minn hekk, li, fi tmiem l-2009, ittieħdet id-deċiżjoni li jiġi stabbilit qafas ta’ eżekuzzjoni komuni ta’ SESAR biex jippermetti ġestjoni adegwata tal-programmi/proġetti permezz ta’ attivitajiet simplifikati ta’ monitoraġġ u kontroll; jieħu nota li, fi tmiem l-2010, il-qafas ta’ eżekuzzjoni kien għalkollox definit u madwar 85 % minnu huwa implimentat u mħaddem; jitlob lill-Impriża Konġunta biex tinforma lill-awtorità ta’ kwittanza dwar il-livell ta’ implimentazzjoni u tħaddim tal-qafas ta’ eżekuzzjoni kif ukoll dwar il-progress li jsir;

                  15.

                  Jagħraf li l-Kummissjoni għamlet l-ewwel evalwazzjoni interim tal-Impriża Konġunta fl-2010; jinnota li l-evalwazzjoni tissottolinja li l-Impriża Konġunta hija kapaċi taqdi bl-aqwa mod il-ħtiġijiet ta’ min juża l-ispazju tal-ajru u tal-fornituri tas-servizzi; huwa tal-fehma, madankollu, li l-evalwazzjonjiet interim u l-evalwazzjonijiet għandhom jagħmluhom esperti esterni u indipendenti;

         L-Awditjar Intern

                  16.

                  Jilqa’ l-fatt li, fi tmiem l-2010, id-Direttur Eżekuttiv tal-Impriża Konġunta stabbilixxa l-Kapaċità ta’ Awditjar Intern (IAC), ta l-inkariku tar-rwol ta’ IAC lil dak li dari kien l-Awditur Intern tal-Impriża Konġunta, u approva l-programm ta’ ħidma u awditjar tal-IAC għal-2011;

                  17.

                  Jagħraf mill-kontijiet annwali finali li l-Impriża Konġunta ffirmat kuntratt ta’ qafas għas-servizzi ta’ awditjar f’Mejju 2010;

                  18.

                  Jilqa’ l-fatt li l-Impriża Konġunta u l-Kummissjoni ħadu passi biex jiżguraw definizzjoni aktar ċara tar-rwoli operazzjonali rispettivi tas-Servizz tal-Awditjar Intern (IAS) tal-Kummissjoni u l-funzjoni tal-awditjar intern tal-Impriża Konġunta; jinnota, madankollu, li l-Istatuti tal-Impriża Konġunta ma ġewx emendati;

                  19.

                  Jinnota b’sodisfazzjon li l-IAS kkonferma r-responsabbiltajiet tiegħu skont ir-Regolament Finanzjajru ġenerali bħala l-Awditur Intern tal-Impriżi Konġunti, u li l-Bord Amministrattiv tal-Impriża Konġunta emenda l-mandat tal-funzjoni tal-awditjar intern b’mod korrispondenti;

         Id-dewmien fil-pagamenti tal-kontribuzzjonijiet ta’ sħubija

                  20.

                  Huwa mħasseb li l-membri ma rrispettawx l-iskadenza għall-pagamenti ta’ kontribuzzjonijiet ta’ flus lill-Impriża Konġunta; jinnota li d-dewmien tal-pagamenti varja minn 12-il ġurnata sa 113-il ġurnata, u li, fi tmiem l-2010, żewġ membri ma kienu ħallsu l-ebda kontribuzzjoni; jinnota r-riposta tal-Impriża Konġunta li dawn il-kontribuzzjonijiet daħlu fil-bidu tal-2011;

         Kummenti orizzontali dwar l-Impriżi Konġunti

                  21.

                  Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

                  22.

                  Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

                  23.

                  Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

                  24.

                  Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

                  25.

                  Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

                  26.

                  Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

                  27.

                  Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

                  28.

                  Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

                  29.

                  Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

                  30.

                  Jistieden lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

         (1)  ĠU C 368, 16.12.2011, p. 32.

         (2)  ĠU L 248, 16.9.2002, p. 1.

         (3)  ĠU L 352, 31.12.2008, p. 12.

         (4)  ĠU L 357, 31.12.2002, p. 72.


title: 2012/472/UE: Deċiżjoni tal-Kunsill tas- 26 ta' April 2012 dwar il-konklużjoni tal-Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti#Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti

text:
               11.8.2012

               MT

               Il-Ġurnal Uffiċjali tal-Unjoni Ewropea

               L 215/4

         DEĊIŻJONI TAL-KUNSILL
   tas-26 ta' April 2012
   dwar il-konklużjoni tal-Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti
   (2012/472/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 82(1)(d) u 87(2)(a), flimkien mal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Fit-2 ta’ Diċembru 2010, il-Kunsill adotta deċiżjoni, flimkien ma’ direttivi ta’ negozjar, li awtorizzaw lill-Kummissjoni tiftaħ in-negozjati bejn l-Unjoni u l-Istati Uniti tal-Amerika dwar it-trasferiment u l-użu tar-Reġistri tal-Ismijiet tal-Passiġġieri (PNR) għall-prevenzjoni u l-ġlieda kontra t-terroriżmu u kriminalità transnazzjonali serja oħra.

               (2)

               F'konformità mad-Deċiżjoni tal-Kunsill 2012/471/UE (2), il-Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti (“il-Ftehim”) ġie ffirmat fl-14 ta' Diċembru 2011, suġġett għall-konklużjoni tiegħu.

               (3)

               Il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, partikolarment id-dritt għar-rispett tal-ħajja privata u tal-familja, rikonoxxut fl-Artikolu 7 tagħha, id-dritt għall-protezzjoni tad-data personali, rikonoxxut fl-Artikolu 8 tagħha u d-dritt għal rimedju effettiv u proċess imparzjali rikonoxxut fl-Artikolu 47 tagħha. Dan il-Ftehim għandu jiġi applikat skont dawk id-drittijiet u prinċipji.

               (4)

               Skont l-Artikolu 3 tal-Protokoll (Nru 21) dwar il-Pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħu sehem fl-adozzjoni u fl-applikazzjoni ta’ din id-Deċiżjoni.

               (5)

               Skont l-Artikoli 1 u 2 tal-Protokoll (Nru 21) dwar il-Pożizzjoni tar-Renju Unit u l-Irlanda fir-rigward tal-Ispazju ta' Libertà, Sigurtà u Ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, l-Irlanda mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha.

               (6)

               Skont l-Artikoli 1 u 2 tal-Protokoll (Nru 22) dwar il-Pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhijiex tieħu sehem fl-adozzjoni ta’ din id-Deċiżjoni u la hija marbuta bil-Ftehim u lanqas hija suġġetta għall-applikazzjoni tiegħu.

               (7)

               Dan il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti huwa b’dan approvat f’isem l-Unjoni.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jaħtar lill-persuna jew persuni li jkollhom is-setgħa li jipproċedu, f'isem l-Unjoni, għall-iskambju tan-notifiki previsti fl-Artikolu 27 tal-Ftehim, sabiex jesprimi l-kunsens tal-Unjoni li tintrabat bil-Ftehim.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, is-26 ta’ April 2012.

            Għall-Kunsill

            Il-President

         M. BØDSKOV

      (1)  Kunsens tad-19 ta' April 2012 (għadu mhuwiex ippubblikat fil-Ġurnal Uffiċjali).

      (2)  Ara paġna 1 ta' dan il-Ġurnal Uffiċjali.

      TRADUZZJONI
      FTEHIM
      bejn l-Istati Uniti tal-Amerika u l-Unjoni Ewropea dwar l-użu u t-trasferiment tar-Reġistri tal-Ismijiet tal-Passiġġieri lid-Dipartiment tas-Sigurtà Interna tal-Istati Uniti
      L-ISTATI UNITI TAL-AMERIKA,
      minn hawn 'il quddiem imsejħa wkoll “l-Istati Uniti”, u
      L-UNJONI EWROPEA,
      minn hawn ’il quddiem imsejħa wkoll “l-UE”,
      flimkien minn hawn ’il quddiem imsejħa “l-Partijiet”,
      FILWAQT LI JIXTIEQU li jipprevjenu u jiġġieldu t-terroriżmu u l-kriminalità transnazzjonali serja b'mod effettiv bħala mezz ta' protezzjoni tas-soċjetajiet demokratiċi rispettivi tagħhom u l-valuri komuni;
      WAQT LI JFITTXU li jsaħħu u jħeġġu l-kooperazzjoni bejn il-Partijiet fi spirtu ta' sħubija transatlantika;
      JIRRIKONOXXU d-dritt u r-responsabbiltà ta’ Stati li jiżguraw is-sigurtà taċ-ċittadini tagħhom u jipproteġu l-fruntieri tagħhom u konxji tar-responsabbiltà tan-nazzjonijiet kollha li jipproteġu l-ħajja u s-sikurezza tal-pubbliku inklużi dawk li jużaw is-sistemi ta’ trasport internazzjonali;
      KONVINTI li l-kondiviżjoni tal-informazzjoni hija komponent essenzjali fil-ġlieda kontra t-terroriżmu u l-kriminalità transnazzjonali serja u li f'dan il-kuntest, l-ipproċessar u l-użu ta’ Reġistri tal-Ismijiet tal-Passiġġieri (PNR) huma għodda neċessarja li tipprovdi informazzjoni li ma tistax tinkiseb b'mezzi oħra;
      DETERMINATI li jipprevjenu u jiġġieldu r-reati terroristiċi u l-kriminalità transnazzjonali serja, filwaqt li jiġu rispettati d-drittijiet u l-libertajiet fundamentali u jirrikonoxxu l-importanza tal-privatezza u l-protezzjoni tad-data personali u l-informazzjoni;
      WARA LI KKUNSIDRAW l-istrumenti internazzjonali, l-istatuti u r-regolamenti tal-Istati Uniti li jeħtieġu li kull trasportatur tal-ajru li jopera titjiriet tal-passiġġieri fit-trasport bl-ajru barrani lejn jew mill-Istati Uniti jagħmel il-PNR disponibbli lid-Dipartiment tas-Sigurtà Interna (DHS) sal-punt li jiġu miġbura u jinżammu fis-sistemi awtomatizzati tal-prenotazzjoni/kontroll tat-tluq tat-trasportatur tal-ajru, u rekwiżiti komparabbli li huma jew jistgħu jiġu implimentati fl-UE;
      JINNOTAW li d-DHS jipproċessa u juża l-PNR għall-għan ta’ prevenzjoni, skoperta, investigazzjoni u prosekuzzjoni ta' reati terroristiċi u l-kriminalità transnazzjonali serja f’konformità ma’ salvagwardji dwar il-privatezza u l-protezzjoni ta’ data personali u l-informazzjoni, kif stabbilit f'dan il-Ftehim;
      JENFASIZZAW l-importanza tal-kondiviżjoni tal-PNR u l-informazzjoni analitika rilevanti u adegwata miksuba mill-PNR mill-Istati Uniti mal-awtoritajiet tal-pulizija u ġudizzjarji kompetenti tal-Istati Membri tal-Unjoni Ewropea, minn hawn ’il quddiem imsejħa wkoll “Stati Membri tal-UE”, u l-Europol jew l-Eurojust bħala mezz biex tittrawwem il-kooperazzjoni internazzjonali tal-pulizija u dik ġudizzjarja.
      JIRRIKONOXXU t-tradizzjonijiet antiki taż-żewġ Partijiet ta’ rispett għall-privatezza individwali, kif rifless fil-liġijiet tagħhom u d-dokumenti fundaturi;
      KONXJI mill-impenji tal-UE skont l-Artikolu 6 tat-Trattat dwar l-Unjoni Ewropea dwar ir-rispett tad-drittijiet fundamentali, id-dritt għall-privatezza fir-rigward tal-ipproċessar ta’ data personali kif stipulat fl-Artikolu 16 tat-Trattat dwar il-Funzjonament tal-Unjoni Ewropea, il-prinċipji ta’ proporzjonalità u neċessità dwar id-dritt għall-ħajja privata u familjari, ir-rispett għall-privatezza, u l-protezzjoni ta’ data personali skont l-Artikolu 8 tal-Konvenzjoni Ewropea dwar il-Protezzjoni tad-Drittijiet Umani u Libertajiet Fundamentali, il-Konvenzjoni Nru. 108 tal-Kunsill tal-Ewropa għall-Protezzjoni ta’ Individwi fir-rigward tal-Ipproċessar Awtomatiku ta’ Data Personali u l-Protokoll addizzjonali tagħha 181, u l-Artikoli 7 u 8 tal-Karta tad-Drittijiet Fundamentali tal-Unjoni Ewropea;
      KONXJI li d-DHS attwalment jimpjega proċessi b'saħħithom biex jipproteġi l-privatezza personali u jiżgura l-integrità tad-data, inkluż is-sigurtà fiżika, il-kontrolli tal-aċċess, is-separazzjoni u l-encryption tad-data, kapaċitajiet ta' verifika u miżuri ta’ responsabbiltà effettivi;
      JIRRIKONOXXU l-importanza li tiġi żgurata l-kwalità, l-eżattezza, l-integrità, u s-sigurtà tad-data, u li jistabbilixxu responsabbiltà xierqa biex jiżguraw li dawn il-prinċipji jiġu osservati;
      JINNOTAW b'mod partikolari l-prinċipju tat-trasparenza u l-mezzi varji li bihom l-Istati Uniti tiżgura li l-passiġġieri li l-PNR tagħhom jiġi miġbur mid-DHS ikunu mgħarrfa mill-ħtieġa għal u l-użu tal-PNR tagħhom;
      JIRRIKONOXXU AKTAR li l-ġbir u l-analiżi tal-PNR huwa meħtieġ għad-DHS sabiex iwettaq il-missjoni tiegħu ta’ sigurtà tal-fruntieri, filwaqt li jiġi żgurat li l-ġbir u l-użu tal-PNR jibqa’ rilevanti u neċessarju għall-finijiet li għalih ikun inġabar;
      JIRRIKONOXXU li, b’konsiderazzjoni ta’ dan il-Ftehim u l-implimentazzjoni tiegħu, id-DHS għandu jkun meqjus li jiżgura livell adegwat ta’ protezzjoni tad-data għall-ipproċessar u l-użu ta’ PNR trasferit lid-DHS;
      KONXJI li l-Istati Uniti u l-Unjoni Ewropea huma marbuta li jiżguraw livell għoli ta' protezzjoni għall-informazzjoni personali filwaqt li jiġġieldu kontra l-kriminalità u t-terroriżmu, u huma ddeterminati li jilħqu, bla dewmien, ftehim sabiex jipproteġu l-informazzjoni personali li ġiet skambjata b’mod komprensiv fir-rigward tal-ġlieda kontra t-terroriżmu li ser imexxi l-miri komuni tagħna;
      JIRRIKONOXXU r-Reviżjonijiet Konġunti b'suċċess fl-2005 u l-2010 tal-Ftehimiet tal-2004 u l-2007 bejn il-Partijiet dwar it-trasferiment tal-PNR;
      JINNOTAW l-interess tal-Partijiet, kif ukoll l-Istati Membri tal-UE, fl-iskambju tal-informazzjoni rigward il-metodu ta’ trażmissjoni tal-PNR kif ukoll it-trasferiment ulterjuri kif stabbilit fl-artikoli rilevanti ta’ dan il-Ftehim u jkomplu jinnotaw l-interess tal-UE fil-fatt li dan jiġi indirizzat fil-kuntest tal-mekkaniżmi ta’ konsultazzjoni u reviżjoni stabbiliti f’dan il-Ftehim;
      JAFFERMAW li dan il-Ftehim ma jikkostitwix preċedent għal kwalunkwe arranġament ġejjieni bejn il-Partijiet, jew bejn xi waħda mill-Partijiet u kull parti oħra, rigward l-ipproċessar, l-użu, jew it-trasferiment tal-PNR jew kwalunkwe forma oħra ta' data, jew dwar il-protezzjoni tad-data;
      JIRRIKONOXXU l-prinċipji relatati ta’ proporzjonalità kif ukoll ir-rilevanza u n-neċessità li jiggwidaw dan il-Ftehim u l-implimentazzjoni tiegħu mill-Unjoni Ewropea u l-Istati Uniti; u
      WARA LI KKUNSIDRAW il-possibbiltà tal-Partijiet li jiddiskutu ulterjorment it-trasferiment ta’ data tal-PNR fil-modalità marittima;
      B’DAN JIFTIEHMU KIF ĠEJ:
      KAPITOLU I

         DISPOŻIZZJONIJIET ĠENERALI

      Artikolu 1
      Għan
      1.   L-għan ta’ dan il-Ftehim huwa li jiżgura s-sigurtà u jipproteġi l-ħajja u s-sikurezza tal-pubbliku.
      2.   Għal dan il-għan, dan il-Ftehim jistabbilixxi r-responsabbiltajiet tal-Partijiet fir-rigward tal-kondizzjonijiet li taħthom il-PNR jista’ jiġi trasferit, ipproċessat u użat, u protett.
      Artikolu 2
      Ambitu
      1.   Il-PNR, kif stabbilit fil-Linji Gwida tal-Organizzazzjoni Internazzjonali tal-Avjazzjoni Ċivili, għandu jfisser ir-reġistrazzjoni maħluqa minn trasportaturi tal-ajru jew l-aġenti awtorizzati tagħhom għal kull vjaġġ ipprenotat minn jew f'isem kwalunkwe passiġġier u inkluża f’sistemi ta’ prenotazzjoni tat-trasportaturi tal-ajru, is-sistemi ta’ kontroll tat-tluq, jew sistemi ekwivalenti li jipprovdu funzjonalità simili (kollettivament imsemmija f'dan il-Ftehim bħala “sistemi ta’ prenotazzjoni”). Speċifikament, kif użat f’dan il-Ftehim, il-PNR jikkonsisti minn tipi ta’ data stabbiliti fl-Anness ta' dan il-Ftehim (“Anness”).
      2.   Dan il-Ftehim għandu japplika għat-trasportaturi tal-ajru li joperaw titjiriet tal-passiġġieri bejn l-Unjoni Ewropea u l-Istati Uniti.
      3.   Dan il-Ftehim għandu japplika wkoll għat-trasportaturi tal-ajru inkorporati jew li jippreżervaw id-data fl-Unjoni Ewropea u li joperaw titjiriet tal-passiġġieri lejn jew mill-Istati Uniti.
      Artikolu 3
      Provvista ta’ PNR
      Il-Partijiet jaqblu li t-trasportaturi tal-ajru għandhom jipprovdu l-PNR inkluż fis-sistemi ta’ prenotazzjoni tagħhom lid-DHS kif meħtieġ minn u skont l-istandards tad-DHS u b’mod konsistenti ma’ dan il-Ftehim. Jekk il-PNR trasferit mit-trasportaturi tal-ajru jinkludi data oħra minn dik elenkata fl-Anness, id-DHS għandu jħassar data bħal din hekk kif jirċiviha.
      Artikolu 4
      Użu tal-PNR
      1.   L-Istati Uniti tiġbor, tuża u tipproċessa l-PNR għall-skopijiet ta’ prevenzjoni, skoperta, investigazzjoni, u prosekuzzjoni:

                  (a)

                  Reati terroristiċi u reati relatati, inkluż

                              (i)

                              Imġiba li –

                                          1.

                                          tinvolvi att vjolenti jew att perikoluż għall-ħajja umana, il-proprjetà, jew l-infrastruttura; u

                                          2.

                                          tidher li hi intiża biex –

                                                      a.

                                                      tintimida jew tisforza popolazzjoni ċivili;

                                                      b.

                                                      tinfluwenza l-politika ta’ gvern permezz ta’ intimidazzjoni jew sforzar; jew

                                                      c

                                                      taffettwa l-komportament ta’ gvern permezz ta’ qerda tal-massa, qtil, ħtif, jew teħid ta' ostaġġi.

                              (ii)

                              Attivitajiet li jikkostitwixxu reat fl-ambitu ta’ u kif definit f’konvenzjonijiet internazzjonali applikabbli u l-protokolli dwar it-terroriżmu;

                              (iii)

                              Il-provvista jew il-ġbir ta’ fondi, bi kwalunkwe mezz, direttament jew indirettament, bl-intenzjoni li għandhom jintużaw jew bil-konoxxenza li għandhom jintużaw, b’mod sħiħ jew parzjali, sabiex jitwettaq kwalunkwe mill-atti deskritti fis-subparagrafi (i) jew (ii);

                              (iv)

                              It-tentattiv li jitwettaq kwalunkwe mill-atti deskritti fis-subparagrafi (i), (ii), jew (iii);

                              (v)

                              Il-parteċipazzjoni bħala kompliċi fil-kummissjoni ta’ kwalunkwe mill-atti deskritti fis-subparagrafi (i), (ii), jew (iii);

                              (vi)

                              L-organizzazzjoni jew id-direzzjoni ta’ oħrajn biex jikkommettu kwalunkwe mill-atti deskritti fis-subparagrafi (i), (ii), jew (iii);

                              (vii)

                              Il-kontribuzzjoni b'xi mod ieħor għall-kummissjoni ta' kwalunkwe mill-atti deskritti fis-subparagrafi (i), (ii), jew (iii);

                              (viii)

                              It-theddid li jitwettaq att deskritt fis-subparagrafu (i) taħt ċirkostanzi li jindikaw li t-theddida hija kredibbli;

                  (b)

                  Reati oħra li huma punibbli b’sentenza ta' priġunerija ta' tliet snin jew aktar u huma fin-natura transnazzjonali.
                  Reat huwa meqjus bħala transnazzjonali fin-natura b’mod partikolari jekk:

                              (i)

                              Jitwettaq f’aktar minn pajjiż wieħed;

                              (ii)

                              Jitwettaq f'pajjiż wieħed iżda parti sostanzjali tal-preparazzjoni, tal-ippjanar, id-direzzjoni jew il-kontroll tiegħu jseħħu f'pajjiż ieħor;

                              (iii)

                              Jitwettaq f'pajjiż wieħed iżda jinvolvi grupp kriminali organizzat li jwettaq attivitajiet kriminali f'aktar minn pajjiż wieħed;

                              (iv)

                              Jitwettaq f'pajjiż wieħed iżda għandu effetti sostanzjali f'pajjiż ieħor; jew

                              (v)

                              Jitwettaq f'pajjiż wieħed u min iwettaq ir-reat qiegħed jivvjaġġa jew għandu l-intenzjoni li jivvjaġġa lejn pajjiż ieħor.

            2.   Il-PNR jista’ jintuża u jiġi pproċessat abbażi ta’ każ b’każ fejn ikun meħtieġ fid-dawl ta' theddida serja u għall-protezzjoni tal-interessi essenzjali ta’ kwalunkwe individwu jew jekk ikun ordnat minn qorti.
      3.   Il-PNR jista' jiġi użat u pproċessat mid-DHS sabiex jidentifika persuni li jistgħu jkunu suġġetti għal mistoqsijiet jew eżamijiet ddetaljati mal-wasla jew mat-tluq mill-Istati Uniti jew li forsi jkunu jeħtieġu iżjed eżami.
      4.   Il-paragrafi 1, 2, u 3 għandhom ikunu bla ħsara għall-infurzar tal-liġi domestika, is-setgħat ġudizzjarji, jew il-proċedimenti, fejn ikun ġie skopert ksur ieħor tal-liġi jew indikazzjonijiet tagħhom matul l-użu u l-ipproċessar tal-PNR.
      KAPITOLU II

         SALVAGWARDJI APPLIKABBLI GĦALL-UŻU TAL-PNR

      Artikolu 5
      Sigurtà tad-Data

      1.   Id-DHS għandu jiżgura li miżuri tekniċi adegwati u arranġamenti organizzattivi jiġu implimentati biex jipproteġu d-data personali u informazzjoni personali li tinsab fil-PNR kontra qerda aċċidentali, illegali jew mhux awtorizzata, telf, jew żvelar, alterazzjonijiet, aċċess, ipproċessar jew użu.
      2.   Id-DHS għandu jagħmel użu xieraq tat-teknoloġija biex jiżgura l-protezzjoni tad-data, is-sigurtà, il-kunfidenzjalità u l-integrità. B’mod partikolari, id-DHS għandu jiżgura li:

                  (a)

                  il-proċeduri ta’ encryption, awtorizzazzjoni u dokumentazzjoni rikonoxxuti mill-awtoritajiet kompetenti jiġu applikati. B’mod partikolari, l-aċċess għall-PNR għandu jkun assigurat u limitat għal uffiċjali speċifikament awtorizzati;

                  (b)

                  Il-PNR għandu jinżamm f'ambjent fiżiku sikur u protett b’kontrolli kontra dħul mhux awtorizzat fiżiku; u

                  (c)

                  jeżisti mekkaniżmu li jiżgura li l-investigazzjonijiet dwar il-PNR jitwettqu b’mod konsistenti mal-Artikolu 4.

            3.   Fil-każ ta’ vjolazzjoni tal-privatezza (inkluż aċċess mhux awtorizzat jew żvelar), id-DHS għandu jieħu miżuri raġjonevoli sabiex jinnotifika l-individwi affettwati kif xieraq, biex jitnaqqas ir-riskju ta’ ħsara ta’ żvelar mhux awtorizzat ta’ data personali u informazzjoni, u biex jiftaħ miżuri ta’ rimedju li huma teknikament prattikabbli kemm jista' jkun.
      4.   Fl-ambitu ta’ dan il-Ftehim, id-DHS għandu jinforma mingħajr dewmien lill-awtoritajiet Ewropej rilevanti dwar każijiet ta’ inċidenti sinifikanti relatati mal-privatezza li jinvolvu l-PNR ta’ ċittadini jew residenti tal-UE li jirriżultaw mill-qerda aċċidentali jew illegali jew telf aċċidentali, alterazzjoni, żvelar jew aċċess mhux awtorizzat, jew kwalunkwe forma llegali ta' pproċessar jew użu.
      5.   L-Istati Uniti tikkonferma li miżuri effettivi ta’ infurzar amministrattiv, ċivili u kriminali huma disponibbli taħt il-liġi tal-Istati Uniti għal inċidenti dwar il-privatezza. Id-DHS jista’ jieħu azzjoni dixxiplinari kif xieraq kontra persuni responsabbli għal kwalunkwe inċident dwar il-privatezza li tinkludi ċaħda ta’ aċċess għas-sistema, twissijiet formali, sospensjoni, demozzjoni jew tneħħija minn dmir.
      6.   Kull aċċess għall-PNR, kif ukoll l-ipproċessar u l-użu tiegħu, għandu jkun irreġistrat jew dokumentat mid-DHS. Reġistrazzjonijiet jew dokumentazzjoni għandhom jintużaw biss għall-finijiet ta’ sorveljanza, verifika, u manutenzjoni tas-sistema jew kif meħtieġ mod ieħor bil-liġi.
      Artikolu 6

         Data Sensittiva
      1.   Sal-punt li l-PNR ta’ passiġġier kif ikun miġbur jinkludi data sensittiva (jiġifieri, data personali u informazzjoni li tiżvela l-oriġini razzjali jew etnika, opinjonijiet politiċi, twemmin reliġjuż jew filosofiku, sħubija fit-trejdunjins, jew data dwar is-saħħa u l-ħajja sesswali tal-individwu), id-DHS għandu juża sistemi awtomatizzati għall-filtrazzjoni u l-protezzjoni ta’ data sensittiva mill-PNR. Barra minn hekk, id-DHS ma għandux jipproċessa b’mod ulterjuri jew juża tali data, ħlief skont il-paragrafi 3 u 4.
      2.   Id-DHS għandu jipprovdi lill-Kummissjoni Ewropea fi żmien 90 jum mid-dħul fis-seħħ ta’ dan il-Ftehim lista ta' kodiċi u termini li jidentifikaw data sensittiva li għandha tiġi ffiltrata.
      3.   L-aċċess għal, kif ukoll l-ipproċessar u l-użu ta’, data sensittiva għandhom ikunu permessi f’ċirkostanzi eċċezzjonali fejn il-ħajja ta’ individwu tista’ tkun ipperikolata jew indebolita serjament. Tali data tista’ tiġi aċċessata esklussivament bl-użu ta’ proċessi restrittivi abbażi ta’ każ b’każ bl-approvazzjoni ta’ maniġer anzjan tad-DHS.
      4.   Id-data sensittiva għandha tiġi mħassra b’mod permanenti mhux aktar tard minn 30 jum mill-aħħar riċezzjoni tal-PNR li jinkludi tali data mid-DHS. Madankollu, data sensittiva tista’ tinżamm għaż-żmien speċifikat f’liġi tal-Istati Uniti għall-għan ta’ azzjoni speċifika ta’ investigazzjoni, prosekuzzjoni jew infurzar.
      Artikolu 7
      Deċiżjonijiet Individwali Awtomatizzati
      L-Istati Uniti m’għandiex tieħu deċiżjonijiet li jipproduċu azzjonijiet negattivi sinifikanti li jaffettwaw l-interessi legali ta’ individwi abbażi biss ta’ proċessar u użu awtomatizzat tal-PNR.
      Artikolu 8
      Żamma ta’ Data

      1.   Id-DHS iżomm il-PNR f’database attiva għal mhux aktar minn ħames snin. Wara l-ewwel sitt xhur ta’ dan il-perjodu, il-PNR għandu jiġi depersonalizzat u protett skont il-paragrafu 2 ta’ dan l-Artikolu. L-aċċess għal din id-database attiva għandu, sakemm ma jkunx permess b’dan il-Ftehim, ikun ristrett għal numru limitat ta’ uffiċjali awtorizzati speċifikament.
      2.   Sabiex tinkiseb d-depersonalizzazzjoni, informazzjoni identifikabbli personalment bħat-tipi ta' data tal-PNR li ġejjin għandha tiġi protetta:

                  (a)

                  isem (ismijiet);

                  (b)

                  ismijiet oħra fuq il-PNR;

                  (c)

                  l-informazzjoni kollha disponibbli dwar kuntatti (inkluża informazzjoni dwar l-oriġinatur);

                  (d)

                  Rimarki Ġenerali, inkluża informazzjoni supplimentari oħra (OSI), informazzjoni ta’ servizz speċjali (SSI), u talba għal servizz speċjali (SSR); u

                  (e)

                  kwalunkwe informazzjoni miġbura fis-Sistema ta’ Informazzjoni bil-Quddiem dwar il-Passiġġieri (APIS).

            3.   Wara dan il-perjodu attiv, il-PNR għandu jiġi trasferit lejn database inattiva għal perjodu ta’ mhux aktar minn għaxar snin. Din id-database inattiva għandha tkun suġġetta għal kontrolli addizzjonali, inkluż numru aktar ristrett ta' persunal awtorizzat, kif ukoll livell ogħla ta’ approvazzjoni superviżorja meħtieġa qabel l-aċċess. F'din id-database inattiva, il-PNR m’għandux ikun personalizzat mill-ġdid minbarra b’konnessjoni ma’ operazzjonijiet ta’ infurzar tal-liġi u mbagħad f'konnessjoni biss ma’ każ, theddida jew riskju identifikabbli. Fir-rigward tal-għanijiet hekk kif stabbiliti fl-Artikolu 4(1)(b), il-PNR ta' din id-database inattiva jista' jiġi ppersonalizza mill-ġdid biss għal perjodu ta' mhux aktar minn ħames snin.
      4.   Wara l-perjodu ta’ inattività, id-data miżmuma għandha tiġi totalment anonimizzata billi jitħassru l-elementi kollha li jistgħu jservu sabiex jidentifikaw il-passiġġier li jirrelata miegħu l-PNR mingħajr il-possibbiltà ta’ personalizzazzjoni mill-ġdid.
      5.   Id-data li hija relatata ma’ każ jew investigazzjoni speċifika tista’ tinżamm f'database attiva ta’ PNR sakemm il-każ jew l-investigazzjoni jiġu arkivjati. Dan il-paragrafu huwa mingħajr ħsara għal rekwiżiti taż-żamma tad-data għall-fajls ta’ investigazzjoni jew prosekuzzjoni individwali.
      6.   Il-Partijiet jaqblu li, fil-qafas tal-evalwazzjoni kif previst fl-Artikolu 23(1), il-ħtieġa ta' perjodu inattiv ta’ 10 snin ser tiġi kkunsidrata.
      Artikolu 9
      Nondiskriminazzjoni
      L-Istati Uniti għanda tiżgura li s-salvagwardji applikabbli għall-ipproċessar u l-użu tal-PNR taħt dan il-Ftehim japplikaw għall-passiġġieri kollha fuq bażi ugwali mingħajr diskriminazzjoni illegali.
      Artikolu 10
      Trasparenza
      1.   Id-DHS għandu jipprovdi informazzjoni lill-pubbliku li jivvjaġġa dwar l-użu u l-ipproċessar tal-PNR permezz ta’:

                  (a)

                  pubblikazzjonijiet fir-Reġistru Federali;

                  (b)

                  pubblikazzjonijiet fuq il-website tiegħu;

                  (c)

                  avviżi li jistgħu jiġu inkorporati mit-trasportaturi tal-ajru fil-kuntratti ta' trasport;

                  (d)

                  rapportar meħtieġ statutorjament lill-Kungress; u

                  (e)

                  miżuri oħra adegwati li jistgħu jiżviluppaw.

            2.   Id-DHS għandu jippubblika u jipprovdi lill-UE għall-pubblikazzjoni possibbli l-proċeduri u l-modalitajiet tiegħu dwar l-aċċess, il-korrezzjoni jew ir-rettifika, u l-proċeduri ta’ rimedju.
      3.   Il-Partijiet għandhom jaħdmu mal-industrija tal-avjazzjoni biex jinkoraġġixxu viżibbiltà akbar għall-passiġġieri meta ssir il-prenotazzjoni dwar l-iskop tal-ġbir, l-ipproċessar u l-użu tal-PNR mid-DHS, u dwar kif issir talba għall-aċċess, il-korrezzjoni u r-rimedju.
      Artikolu 11
      Aċċess għall-Individwi
      1.   Skont id-dispożizzjonijiet tal-Att dwar il-Libertà tal-Informazzjoni, kull individwu, irrispettivament min-nazzjonalità, pajjiż ta’ oriġini, jew il-post ta' residenza huwa intitolat li jitlob il-PNR tiegħu mid-DHS. Id-DHS għandu jipprovdi b’mod f’waqtu tali PNR suġġett għad-dispożizzjonijiet tal-paragrafi 2 u 3 ta' dan l-Artikolu.
      2.   L-iżvelar tal-informazzjoni inkluża fil-PNR jista’ jkun suġġett għal limitazzjonijiet legali raġjonevoli, applikabbli taħt il-liġi tal-Istati Uniti, inkluż kull limitazzjoni bħal din li tista’ tkun meħtieġa biex tkun salvagwardjata informazzjoni sensittiva dwar privatezza protetta, sigurtà nazzjonali, u infurzar tal-liġi.
      3.   Kwalunkwe ċaħda jew restrizzjoni tal-aċċess għandha tkun stabbilita bil-miktub u pprovduta f'ħin f'waqtu lill-individwu li jkun talabha. Tali notifika għandha tinkludi l-bażi legali li fuqha l-informazzjoni ġiet miżmuma u għandha tinforma lill-individwu dwar l-għażliet disponibbli taħt il-liġi tal-Istati Uniti biex ifittex rimedju.
      4.   Id-DHS ma għandux jiżvela l-PNR lill-pubbliku, għajr lill-individwu li l-PNR tiegħu ġie pproċessat u użat jew lir-rappreżentant tiegħu jew tagħha, jew kif meħtieġ mil-liġi tal-Istati Uniti.
      Artikolu 12
      Korrezzjoni jew Rettifika għall-Individwi
      1.   Kull individwu, irrispettivament min-nazzjonalità, il-pajjiż ta’ oriġini, jew il-post ta’ residenza jista’ jitlob il-korrezzjoni jew ir-rettifika, inkluż il-possibbiltà ta’ tħassir jew imblukkar, tal-PNR tiegħu mid-DHS skont il-proċessi deskritti f’dan il-Ftehim.
      2.   Id-DHS għandu jinforma, bla dewmien żejjed, lill-individwu li għamel talba bil-miktub bid-deċiżjoni tiegħu jekk għandux jikkoreġi jew jirrettifika l-PNR inkwistjoni.
      3.   Kwalunkwe ċaħda jew restrizzjoni ta’ korrezzjoni jew rettifika għandha titniżżel bil-miktub u tiġi pprovduta f'ħin f'waqtu lill-individwu li jkun għamel it-talba. Tali notifika għandha tinkludi l-bażi legali ta’ ċaħda jew restrizzjoni bħal din u għandha tinforma lill-individwu bl-għażliet disponibbli taħt il-liġi tal-Istati Uniti biex ifittex rimedju.
      Artikolu 13
      Rimedju għall-Individwi
      1.   Kwalunkwe individwu irrispettivament min-nazzjonalità, il-pajjiż ta' oriġini, jew il-post ta’ residenza tiegħu li d-data personali u l-informazzjoni personali tiegħu ġiet proċessata u użata b’mod inkonsistenti ma’ dan il-Ftehim jista’ jfittex rimedju amministrattiv u ġudizzjarju skont il-liġi tal-Istati Uniti.
      2.   Kwalunkwe individwu huwa intitolat li jfittex li amministrattivament jikkontesta d-deċiżjonijiet tad-DHS relatati mal-użu u l-ipproċessar tal-PNR.
      3.   Skont id-dispożizzjonijiet tal-Att dwar il-Proċedura Amministrattiva u liġi applikabbli oħra, kwalunkwe individwu huwa intitolat għal petizzjoni għal reviżjoni ġudizzjarja fil-qorti federali tal-Istati Uniti fir-rigward ta’ kwalunkwe azzjoni tal-aġenzija finali mid-DHS. Barra minn hekk, kwalunkwe individwu huwa intitolat għal petizzjoni għal reviżjoni ġudizzjarja skont il-liġi applikabbli u d-dispożizzjonijiet rilevanti ta':

                  (a)

                  l-Att dwar il-Libertà tal-Informazzjoni;

                  (b)

                  l-Att dwar Frodi u Abbuż Informatiċi;

                  (c)

                  l-Att dwar il-Privatezza tal-Komunikazzjonijiet Elettroniċi; u

                  (d)

                  dispożizzjonijiet applikabbli oħra tal-liġi tal-Istati Uniti.

            4.   B’mod partikolari, id-DHS jipprovdi lill-individwi kollha mezz amministrattiv (attwalment il-Programm ta’ Inkjesta u Rimedju tal-Vjaġġatur DHS (DHS TRIP)) biex isolvi inkjesti relatati mal-ivvjaġġar inklużi dawk relatati mal-użu tal-PNR. Id-DHS TRIP jipprovdi proċess ta’ rimedju għall-individwi li jemmnu li sofrew dewmien jew li ġew ipprojbiti milli jitilgħu abbord ajruplan kummerċjali peress li ġew identifikati bħala theddida meta dan ma kienx minnu. Skont l-Att dwar il-Proċedura Amministrattiva u t-Titolu 49, Kodiċi tal-Istati Uniti, Taqsima 46110, kwalunkwe tali individwu li jħossu aggravat huwa intitolat għal petizzjoni għal reviżjoni ġudizzjarja fil-qorti federali tal-Istati Uniti minn kull azzjoni tal-aġenzija finali mid-DHS fir-rigward ta' dan it-tħassib.
      Artikolu 14
      Sorveljanza
      1.   Il-konformità mas-salvagwardji tal-privatezza f'dan il-Ftehim għandha tkun suġġetta għal reviżjoni indipendenti u sorveljanza mill-Uffiċjali dwar il-Privatezza tad-Dipartiment, bħall-Kap Uffiċjal tal-Privatezza tad-DHS, li:

                  (a)

                  għandhom rekord ippruvat tal-awtonomija;

                  (b)

                  jeżerċitaw setgħat effettivi ta’ sorveljanza, investigazzjoni, intervent, u reviżjoni;

                  (c)

                  għandhom is-setgħa li jirriferu ksur tal-liġi marbut ma’ dan il-Ftehim għall-prosekuzzjoni jew azzjoni dixxiplinarja, meta jkun xieraq.

            Huma għandhom, b’mod partikolari, jiżguraw li l-ilmenti relatati ma’ nuqqas ta’ konformità ma’ dan il-Ftehim jiġu rċevuti, investigati, imwieġba, u rimedjati b’mod xieraq. Dawn l-ilmenti jistgħu jitressqu minn kwalunkwe individwu, irrispettivament min-nazzjonalità, il-pajjiż ta’ oriġini, jew il-post ta’ residenza.
      2.   Barra minn hekk, l-applikazzjoni ta’ dan il-Ftehim mill-Istati Uniti għandha tkun suġġetta għal reviżjoni indipendenti u sorveljanza minn waħda jew aktar mill-entitajiet li ġejjin:

                  (a)

                  L-Uffiċċju tal-Ispettur Ġenerali tad-DHS;

                  (b)

                  L-Uffiċċju tar-Responsabbiltà Governattiva kif stabbilit mill-Kungress; u

                  (c)

                  il-Kungress tal-Istati Uniti.

            Sorveljanza bħal din tista’ tkun manifestata fis-sejbiet u r-rakkomandazzjonijiet ta' rapporti pubbliċi, smigħ pubbliku, u l-analiżi.
      KAPITOLU III

         MODALITAJIET TA’ TRASFERIMENTI

      Artikolu 15
      Metodu ta’ Trażmissjoni tal-PNR
      1.   Għall-finijiet ta’ dan il-Ftehim, it-trasportaturi tal-ajru għandhom jittrasferixxu l-PNR lid-DHS bl-użu tal-metodu “push”, bi tkomplija tal-ħtieġa għall-preċiżjoni, il-puntwalità u l-kompletezza tal-PNR.
      2.   It-trasportaturi tal-ajru għandhom jittrasferixxu l-PNR lid-DHS b’mezzi elettroniċi sikuri f’konformità mar-rekwiżiti tekniċi tad-DHS.
      3.   It-trasportaturi tal-ajru għandhom jittrasferixxu l-PNR lid-DHS skont il-paragrafi 1 u 2, inizjalment 96 siegħa qabel it-tluq tat-titjira skedata u addizzjonalment jew f’ħin reali jew għal numru fiss ta’ trasferimenti ta’ rutina u skedati kif speċifikat mid-DHS.
      4.   Fi kwalunkwe każ, il-Partijiet jaqblu li t-trasportaturi tal-ajru kollha għandhom jiksbu l-kapaċità teknika li jużaw il-metodu “push” mhux aktar tard minn 24 xahar wara d-dħul fis-seħħ ta’ dan il-Ftehim.
      5.   Id-DHS jista’, fejn meħtieġ, abbażi ta’ każ b’każ, jirrikjedi li trasportatur tal-ajru jipprovdi l-PNR bejn jew wara t-trasferimenti regolari deskritti fil-paragrafu 3. Fejn it-trasportaturi tal-ajru ma jkunux jistgħu, għal raġunijiet tekniċi, jirrispondu b’mod f’waqtu għal talbiet skont dan l-Artikolu b’konformità mal-istandards tad-DHS,jew, f’ċirkostanzi eċċezzjonali sabiex tirrispondi għal theddida speċifika, urġenti, u serja, id-DHS jista’ jirrikjedi li t-trasportaturi tal-ajru jipprovdu b'mod ieħor tali aċċess.
      Artikolu 16
      Kondiviżjoni domestika
      1.   Id-DHS jista’ jikkondividi l-PNR biss skont valutazzjoni bir-reqqa tas-salvagwardji li ġejjin:

                  (a)

                  Esklussivament b’mod konsistenti mal-Artikolu 4;

                  (b)

                  Ma’ awtoritajiet governattivi domestiċi biss meta jaġixxu fl-avvanz tal-użi msemmija fl-Artikolu 4;

                  (c)

                  L-awtoritajiet riċeventi għandhom japplikaw għas-salvagwardji ekwivalenti jew komparabbli tal-PNR kif stabbilit f'dan il-Ftehim; u

                  (d)

                  Il-PNR għandu jkun kondiviż ma' ħaddieħor biss b’appoġġ għal dawk il-każijiet taħt eżami jew investigazzjoni u skont fehim bil-miktub u l-liġi tal-Istati Uniti dwar l-iskambju ta’ informazzjoni bejn awtoritajiet governattivi domestiċi.

            2.   Waqt it-trasferiment tal-informazzjoni analitika miksuba mill-PNR taħt dan il-Ftehim, is-salvagwardji stabbiliti fil-paragrafu 1 ta' dan l-Artikolu għandhom jiġu rispettati.
      Artikolu 17
      Trasferiment ’il Quddiem
      1.   L-Istati Uniti tista’ tittrasferixxi l-PNR lill-awtoritajiet governattivi kompetenti ta’ pajjiżi terzi biss taħt termini konsistenti ma’ dan il-Ftehim u biss wara li tiżgura li l-użu maħsub tar-riċevitur huwa konsistenti ma’ dawk it-termini.
      2.   Minbarra ċirkostanzi ta’ emerġenza, kwalunkwe trasferiment tad-data bħal dan għandu jseħħ skont fehim espliċitu li jinkorpora protezzjonijiet tal-privatezza tad-data komparabbli ma’ dawk applikati għall-PNR mid-DHS kif stabbilit f'dan il-Ftehim.
      3.   Il-PNR għandu jkun kondiviż biss b'appoġġ lejn dawk il-każijiet li huma taħt eżami jew investigazzjoni.
      4.   Meta d-DHS ikun konxju li l-PNR ta’ ċittadin jew resident ta’ Stat Membru tal-UE ġie trasferit, l-awtoritajiet kompetenti tal-Istat Membru kkonċernat għandhom jiġu informati dwar il-kwistjoni ma' l-ewwel opportunità xierqa kmieni kemm jista' jkun.
      5.   Waqt it-trasferiment ta’ informazzjoni analitika miksuba mill-PNR taħt dan il-Ftehim, is-salvagwardji stabbiliti fil-paragrafi 1sa 4 għandhom jiġu rispettati.
      Artikolu 18
      Pulizija, Infurzar tal-Liġi u Kooperazzjoni Ġudizzjarja
      1.   Konsistentement mal-infurzar tal-liġi eżistenti jew ftehimiet oħra ta’ kondiviżjoni ta’ informazzjoni jew arranġamenti bejn l-Istati Uniti u kwalunkwe Stat Membru tal-UE jew l-Europol u l-Eurojust, id-DHS għandu jipprovdi lill-pulizija kompetenti, awtoritajiet tal-infurzar tal-liġi speċjalizzati jew awtoritajiet ġudizzjarji oħra tal-Istati Membri tal-UE u l-Europol u l-Eurojust fil-kompetenza tal-mandati rispettivi tagħhom, hekk kif ikun prattikabbli, rilevanti u xieraq, informazzjoni analitika miksuba mill-PNR f'dawk il-każijiet taħt eżami jew investigazzjoni sabiex jipprevjeni, jiskopri, jinvestiga jew iħarrek ġewwa l-Unjoni Ewropea reati terroristiċi jew delitti relatati jew kriminalità transnazzjonali kif deskritt fl-Artikolu 4(1)(b).
      2.   Awtorità tal-pulizija jew ġudizzjarja ta’ Stat Membru tal-UE, jew l-Europol jew l-Eurojust, jistgħu jitolbu, fil-mandat tagħhom, aċċess għall-PNR jew informazzjoni analitika rilevanti miksuba mill-PNR li hija neċessarja f'każ speċifiku għall-prevenzjoni, l-iskoperta, l-investigazzjoni, jew il-prosekuzzjoni fl-Unjoni Ewropea ta’ reati terroristiċi jew delitti relatati jew kriminalità transnazzjonali kif deskritt fl-Artikolu 4(1)(b). Id-DHS għandu, suġġett għall-ftehimiet u l-arranġamenti indikati fil-paragrafu 1 ta' dan l-Artikolu, jipprovdi din l-informazzjoni.
      3.   Skont il-paragrafi 1 u 2 ta’ dan l-Artikolu, id-DHS għandu jikkondividi l-PNR biss wara evalwazzjoni bir-reqqa tas-salvagwardji li ġejjin:

                  (a)

                  Esklussivament b’mod konsistenti mal-Artikolu 4;

                  (b)

                  Biss meta jaġixxi għat-tisħiħ tal-użi msemmija fl-Artikolu 4; u

                  (c)

                  L-awtoritajiet riċeventi għandhom jipprovdu lill-PNR salvagwardji ekwivalenti jew komparabbli kif stabbilit f'dan il-Ftehim.

            4.   Waqt it-trasferiment ta’ informazzjoni analitika miksuba mill-PNR taħt dan il-Ftehim, is-salvagwardji stabbiliti fil-paragrafi 1 sa 3 ta' dan l-Artikolu għandhom jiġu rispettati.
      KAPITOLU IV

         DISPOŻIZZJONIJIET IMPLIMENTATTIVI U FINALI

      Artikolu 19
      Adegwatezza
      Fil-kunsiderazzjoni ta’ dan il-Ftehim u l-implimentazzjoni tiegħu, id-DHS għandu jitqies li jipprovdi, fis-sens tal-liġi tal-protezzjoni tad-data tal-UE, livell adegwat ta’ protezzjoni għall-ipproċessar u l-użu tal-PNR. F’dan ir-rigward, trasportaturi li pprovdew il-PNR lid-DHS f’konformità ma’ dan il-Ftehim għandhom jitqiesu li jkunu kkonformaw mar-rekwiżiti legali applikabbli fl-UE relatati mat-trasferiment ta’ tali data mill-UE lejn l-Istati Uniti.
      Artikolu 20
      Reċiproċità
      1.   Il-Partijiet għandhom jippromwovu b’mod attiv il-kooperazzjoni tat-trasportaturi fil-ġurisdizzjonijiet rispettivi tagħhom ma’ kwalunkwe sistema operattiva tal-PNR jew kif jistgħu jiġu adottati fil-ġurisdizzjonijiet tal-oħrajn, konsistenti ma’ dan il-Ftehim.
      2.   Minħabba li t-twaqqif ta’ sistema tal-PNR tal-UE jista’ jkollu effett materjali fuq l-obbligi tal-Partijiet taħt dan il-Ftehim, jekk u meta sistema tal-PNR tal-UE tiġi adottata, il-Partijiet għandhom jikkonsultaw biex jiddeterminaw jekk dan il-Ftehim jeħtieġ jew le li jiġi aġġustat kif xieraq biex jiżgura r-reċiproċità sħiħa. Tali konsultazzjonijiet għandhom b'mod partikolari jeżaminaw jekk xi sistema futura tal-PNR tal-UE tapplikax standards ta’ protezzjoni tad-data inqas stretti minn dawk previsti f'dan il-Ftehim, u jekk, għaldaqstant, dan il-Ftehim għandux jiġi emendat.
      Artikolu 21
      Implimentazzjoni u Non-Deroga
      1.   Dan il-Ftehim m’għandux joħloq jew jagħti, taħt il-liġi tal-Istati Uniti, xi dritt jew benefiċċju lil kwalunkwe persuna jew entità, privata jew pubblika. Kull parti għandha tiżgura li d-dispożizzjonijiet ta’ dan il-Ftehim jiġu implimentati kif xieraq.
      2.   Xejn f'dan il-Ftehim m’għandu jidderoga mill-obbligi eżistenti tal-Istati Uniti u l-Istati Membri tal-UE, inkluż taħt il-Ftehim dwar l-Assistenza Legali Reċiproka bejn l-Unjoni Ewropea u l-Istati Uniti tal-25 ta’ Ġunju 2003 u l-istrumenti bilaterali relatati ta’ għajnuna legali reċiproka bejn l-Istati Uniti u Istati Membri tal-UE.
      Artikolu 22
      Notifika ta’ Bidliet fil-Liġi Domestika
      Il-Partijiet għandhom javżaw lil xulxin dwar l-approvazzjoni ta’ kwalunkwe leġiżlazzjoni li materjalment taffettwa l-implimentazzjoni ta’ dan il-Ftehim.
      Artikolu 23
      Reviżjoni u Evalwazzjoni
      1.   Il-Partijiet għandhom flimkien jirrivedu l-implimentazzjoni ta’ dan il-Ftehim sena wara d-dħul fis-seħħ tiegħu u b'mod regolari wara dan kif maqbul b’mod konġunt. Barra minn hekk, il-Partijiet għandhom jevalwaw dan il-Ftehim erba’ snin wara d-dħul tiegħu fis-seħħ.
      2.   Il-Partijiet għandhom flimkien jiddeterminaw minn qabel il-modalitajiet u t-termini tar-reviżjoni konġunta u għandhom jikkomunikaw lil xulxin il-kompożizzjoni tat-timijiet rispettivi tagħhom. Għall-finijiet tar-reviżjoni konġunta, l-Unjoni Ewropea għandha tkun rrappreżentata mill-Kummissjoni Ewropea, u l-Istati Uniti għandhom ikunu rrappreżentati mid-DHS. It-timijiet jistgħu jinkludu esperti xierqa dwar il-protezzjoni tad-data u l-infurzar tal-liġi. Soġġetti għal-liġijiet applikabbli, il-parteċipanti fir-reviżjoni konġunta għandhom ikunu meħtieġa li jkollhom il-permessi xierqa ta' sigurtà u biex jirrispettaw il-kunfidenzjalità tad-diskussjonijiet. Għall-finijiet tar-reviżjoni konġunta, id-DHS għandu jiżgura aċċess xieraq għad-dokumentazzjoni, is-sistemi, u l-persunal rilevanti.
      3.   Wara r-reviżjoni konġunta, il-Kummissjoni Ewropea għandha tippreżenta rapport lill-Parlament Ewropew u lill-Kunsill tal-Unjoni Ewropea. L-Istati Uniti għandha tingħata opportunità biex tipprovdi kummenti bil-miktub li għandhom ikunu mehmuża mar-rapport.
      Artikolu 24
      Riżoluzzjoni ta’ Disputi u Sospensjoni tal-Ftehim
      1.   Kwalunkwe disputa li tirriżulta mill-implimentazzjoni ta’ dan il-Ftehim, u kwalunkwe kwistjoni marbuta miegħu, għandhom jagħtu lok għal konsultazzjonijiet bejn il-Partijiet, bil-ħsieb li tintlaħaq riżoluzzjoni reċiprokament maqbula, inkluż billi tipprovdi opportunità għal kull Parti li tirrimedja fi żmien raġjonevoli.
      2.   Fil-każ li l-konsultazzjonijiet ma jirriżultawx f’riżoluzzjoni tad-disputa, kwalunkwe Parti tista’ tissospendi l-applikazzjoni ta’ dan il-Ftehim b’notifika bil-miktub b’mezzi diplomatiċi, b’sospensjoni bħal din tidħol fis-seħħ 90 jum mid-data ta’ tali notifika, sakemm il-Partijiet ma jaqblux mod ieħor għal data effettiva differenti.
      3.   Minkejja kull sospensjoni ta’ dan il-Ftehim, il-PNR kollha miksuba mid-DHS skont dan il-Ftehim qabel is-sospensjoni tiegħu għandhom ikomplu jiġu pproċessati u użati skont is-salvagwardji ta’ dan il-Ftehim.
      Artikolu 25
      Terminazzjoni
      1.   Kull Parti tista’ tittermina dan il-Ftehim fi kwalunkwe żmien b’notifika bil-miktub b’mezzi diplomatiċi.
      2.   It-terminazzjoni għandha tieħu effett 120 jum mid-data ta’ tali notifika, sakemm il-Partijiet ma jaqblux mod ieħor għal data effettiva differenti.
      3.   Qabel kull terminazzjoni ta’ dan il-Ftehim, il-Partijiet għandhom jikkonsultaw lil xulxin b’mod li jippermetti żmien biżżejjed biex tintlaħaq riżoluzzjoni reċiprokament maqbula.
      4.   Minkejja kull terminazzjoni ta’ dan il-Ftehim, il-PNR kollha miksuba mid-DHS skont dan il-Ftehim qabel it-terminazzjoni tiegħu għandhom ikomplu jiġu pproċessati u użati skont is-salvagwardji ta’ dan il-Ftehim.
      Artikolu 26
      Tul ta’ żmien
      1.   Soġġett għall-Artikolu 25, dan il-Ftehim għandu jibqa’ fis-seħħ għal perjodu ta’ seba’ snin mid-data tad-dħul fis-seħħ tiegħu.
      2.   Malli jiskadi l-perjodu stabbilit fil-paragrafu 1 ta' dan l-Artikolu, kif ukoll kwalunkwe perjodu sussegwenti ta’ tiġdid taħt dan il-paragrafu, il-Ftehim għandu jiġi mġedded għal perjodu sussegwenti ta’ seba’ snin sakemm waħda mill-Partijiet ma tinnotifikax lill-oħra bil-miktub b’mezzi diplomatiċi, mill-inqas tnax-il xahar bil-quddiem, bl-intenzjoni tagħha li ma ġġeddidx il-Ftehim.
      3.   Minkejja l-iskadenza ta’ dan il-Ftehim, il-PNR kollha miksuba mid-DHS taħt it-termini ta’ dan il-Ftehim għandhom ikomplu jiġu proċessati u użati skont is-salvagwardji ta’ dan il-Ftehim. B’mod simili, il-PNR kollha miksuba mid-DHS skont it-termini tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta' data mir-reġistru tal-ismijiet tal-passiġġieri (PNR), minn trasportaturi bl-ajru lid-Dipartiment tas-Sigurtà Interna tal-Istati Uniti (DHS), iffirmat fi Brussel u f'Washington fit-23 u s-26 ta' Lulju, 2007, għandhom jitkomplew jiġu pproċessati u użati skont is-salvagwardji tal-Ftehim.
      Artikolu 27
      Dispożizzjonijiet finali
      1.   Dan il-Ftehim għandu jidħol fis-seħħ fl-ewwel jum tax-xahar wara d-data li fiha l-Partijiet ikunu skambjaw in-notifiki li jindikaw li temmew il-proċeduri interni tagħhom għal dan l-iskop.
      2.   Dan il-Ftehim, mid-data tad-dħul tiegħu fis-seħħ, għandu jieħu post il-Ftehim tat-23 u s-26 ta’ Lulju 2007.
      3.   Dan il-Ftehim ser japplika biss għat-territorju tad-Danimarka, ir-Renju Unit jew l-Irlanda, jekk il-Kummissjoni Ewropea tinnotifika lill-Istati Uniti bil-miktub li d-Danimarka, ir-Renju Unit jew l-Irlanda għażlu li jkunu marbuta b’dan il-Ftehim.
      4.   Jekk il-Kummissjoni Ewropea tinnotifika lill-Istati Uniti qabel id-dħul fis-seħħ ta’ dan il-Ftehim li dan ser japplika għat-territorju tad-Danimarka, ir-Renju Unit jew l-Irlanda, dan il-Ftehim għandu japplika għat-territorju tal-Istat rilevanti fl-istess jum bħal dak ta' l-Istati Membri l-oħra tal-UE marbuta b’dan il-Ftehim.
      5.   Jekk il-Kummissjoni Ewropea tinnotifika lill-Istati Uniti wara d-dħul fis-seħħ ta’ dan il-Ftehim li japplika għat-territorju tad-Danimarka, ir-Renju Unit jew l-Irlanda, dan il-Ftehim għandu japplika għat-territorju tal-Istat rilevanti fl-ewwel jum wara r-riċezzjoni tan-notifika mill-Istati Uniti.

         Magħmul fi Brussell, fl-erbatax-il jum ta' Diċembru fis-sena elfejn u ħdax, f'żewġ oriġinali.
         Skont l-liġi tal-UE, dan il-Ftehim huwa mfassal mill-UE wkoll fil-lingwa Bulgara, Ċeka, Daniża, Olandiża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża.

            Għall-Unjoni Ewropea

            Għall-Istati Uniti tal-Amerika

         ANNESS

            TIPI TA’ DATA TAL-PNR

                     1.

                     Kodiċi tal-lokalizzatur tar-reġistrazzjoni tal-PNR

                     2.

                     Data tal-prenotazzjoni/ħruġ tal-biljett

                     3.

                     Data(i) tal-ivvjaġġar previst

                     4.

                     Isem (Ismijiet)

                     5.

                     Informazzjoni disponibbli għal dawk li jtiru frekwentament u l-benefiċċji (jiġifieri, biljetti b’xejn, titjib tas-servizz, eċċ.)

                     6.

                     Ismijiet oħra fuq il-PNR, inkluż in-numru ta’ vjaġġaturi fuq il-PNR

                     7.

                     L-informazzjoni kollha disponibbli dwar kuntatti (inkluż informazzjoni dwar l-oriġinatur)

                     8.

                     L-informazzjoni kollha disponibbli dwar ħlas/ħruġ ta’ kontijiet (mhux inklużi dettalji oħra ta’ tranżazzjonijiet marbuta ma’ karta tal-kreditu jew kont u mhux marbuta mat-tranżazzjoni tal-ivvjaġġar)

                     9.

                     Itinerarju tal-ivvjaġġar għal PNR speċifiku

                     10.

                     Aġenzija tal-ivvjaġġar/aġent tal-ivvjaġġar

                     11.

                     Informazzjoni dwar kondiviżjoni ta’ kodiċi

                     12.

                     Informazzjoni maqsuma/diviża

                     13.

                     Stat tal-ivvjaġġar tal-passiġġier (inklużi konfermi u stat ta’ reġistrazzjoni)

                     14.

                     Informazzjoni dwar il-biljett, inkluż in-numru tal-biljett, biljetti ta’ mingħajr ritorn u Kwotazzjoni Awtomatizzata tal-Prezz tal-Biljett

                     15.

                     Informazzjoni dwar il-bagalji kollha

                     16.

                     Informazzjoni dwar is-sit, inkluż in-numru tas-sit

                     17.

                     Rimarki ġenerali inkluża informazzjoni taħt OSI, SSI u SS

                     18.

                     Kull informazzjoni miġbura fl-APIS

                     19.

                     Il-bidliet storiċi kollha għall-PNR elenkati fil-punti 1 sa 18


title: 2013/584/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/254

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011
   (2013/584/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0098/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Mediċini għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 116.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 136, 30.4.2004, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Mediċini għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għall-Mediċini għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tas-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 726/2004 tal-Parlament Ewropew u tal-Kunsill (4) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0098/2013),

                  A.

                  billi l-Qorti tal-Awdituri affermat li kisbet assigurazzjonijiet raġonevoli li l-kontijiet annwali tal-Aġenzija Ewropea għall-Mediċini (“l-Aġenzija”) għas-sena finanzjarja 2011 huma affidabbli u li t-tranżazzjonijiet sottostanti huma legali u regolari;

                  B.

                  billi fit-23 ta’ Ottubru 2012, il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              stieden lill-Aġenzija biex tinforma lill-awtorità tal-kwittanza dwar il-perjodu ta’ żmien u r-riżultati għas-46 % tal-proċess ta’ eżami analitiku li fadal dwar id-dikjarazzjonijiet ta’ interessi tal-esperti u tal-membri tal-kumitat tagħha li kienu involuti b’mod attiv fl-attivitajiet tal-Aġenzija bejn l-1 ta’ Jannar u l-31 ta’ Mejju 2012 skont il-curriculum vitae tagħhom sal-bidu tal-proċedura ta’ kwittanza li jmiss,

                              —

                              talab lill-Aġenzija biex tagħti lill-awtorità tal-kwittanza skeda ta’ żmien preċiża għall-implimentazzjoni ta’ sistema ex ante u ex post ġdida għad-dikjarazzjonijiet ta’ interessi, partikolarment permezz ta’ tqabbil aleatorju ma’ curriculum vitae u informazzjoni fornuta minn esperti fil-livell nazzjonali,

                              —

                              stieden lill-Aġenzija biex tintroduċi sezzjoni speċjali li tiddeskrivi l-azzjonijiet meħuda għall-prevenzjoni u l-immaniġġjar tal-kunflitt ta’ interessi f’kull rapport annwali tal-attività tagħha fil-ġejjieni, li għandha tinkludi, inter alia:

                                          —

                                          l-għadd ta’ kunflitti ta’ interessi allegati li ġew verifikati,

                                          —

                                          l-għadd ta’ każijiet ta’ ex impjegati li jmorru jaħdmu mas-settur privat fl-istess qasam (“revolving door”),

                                          —

                                          il-miżuri meħuda f’kull kategorija tal-każijiet,

                                          —

                                          l-għadd ta’ proċeduri li ġew varati għal ksur ta’ fiduċja, flimkien mal-eżitu tagħhom,

                                          —

                                          is-sanzjonijiet li ġew applikati,

                              —

                              talab lill-Aġenzija biex tagħti lill-awtorità tal-kwittanza informazzjoni dettaljata dwar il-miżuri meħuda,

                  C.

                  billi l-baġit tal-Aġenzija għall-2011 kien EUR 208 863 000, li jirrappreżenta żieda nominali ta’ 0,22 % meta mqabbel mas-sena finanzjarja 2010,

                  D.

                  billi l-kontribuzzjoni kumplessiva tal-Unjoni għall-baġit tal-Aġenzija għall-2011 kienet EUR 39 765 191,39, meta mqabbla mal-EUR 36 755 652,07 fl-2010;

         Segwitu għall-kwittanza għall-2010

                  1.

                  Jirrikonoxxi mill-Aġenzija li, f’dak li jirrigwarda verifika ex post tad-dikjarazzjonijiet ta’ interessi tal-esperi u l-membri tal-kumitat tagħha, kampjun rappreżentattiv tas-46 % tal-esperti li għad fadal se jiġi inkluż fil-verifika ex post li qed issir bħalissa; jinnota li verifika ġdida u aktar eżawrjenti qed tiġi żviluppata bħala riżultat tat-tagħlimiet misluta mill-verifika ex post li saret fil-kuntest tal-kwittanza għall-2010; jieħu nota tal-iskeda ta’ żmien kif komunikata mill-Aġenzija u jistenna li jiġi informat debitament dwar l-eżitu tal-verifika;

                  2.

                  Jinnota b’sodisfazzjon li taqsima speċjali li tiddeskrivi l-azzjonijiet meħuda għall-prevenzjoni u l-ġestjoni tal-kunflitti ta’ interessi għandha tiddaħħal f’kull RAA tal-Aġenzija, b’bidu mir-RAA tal-2012;

         Il-ġestjoni baġitarja u finanzjarja

                  3.

                  Ifakkar li l-kontribuzzjonijiet totali tal-Unjoni ammontaw għal EUR 39 765 191,39 għall-2011, somma li tirrappreżenta żieda ta’ 8,65 % meta mqabbla mas-sena ta’ qabel;

                  4.

                  Jagħraf li l-baġit tal-Aġenzija huwa ffinanzjat sew mill-baġit tal-Unjoni kif ukoll minn imposti mħallsa mill-industrija farmaċewtika għal applikazzjonijiet għal awtorizzazzjonijiet ta’ kummerċjalizzazzjoni tal-Unjoni, u għall-ksib jew iż-żamma ta’ dawn; jirriżultalhu mill-kontijiet annwali li fl-2011, 77,7 % tad-dħul tal-Aġenzija kien stmat li kien ġej minn dħul ta’ imposti, li minn sena għal sena baqa’ jiżdied, bil-perċentwal relattiv mill-kontribuzzjoni tal-Unjoni jlaħħaq 18,3 % fl-2011 (18,8 % fl-2010, jew 14 % jekk l-irkupru tal-eċċess ikun tnaqqas mill-kontribuzzjoni totali tal-Unjoni);

                  5.

                  Josserva li f’termini ta’ approprjazzjonijiet impenjati u mħallsa, ir-rata ta’ eżekuzzjoni tal-Aġenzija hija rispettivament ta’ 95,21 % u 81,97 %, meta mqabbla ma’ 95,65 % u 79,10 % fl-2010; jitlob lill-Aġenzija biex tibqa’ taħdem ħalli ttejjeb ir-rata ta’ eżekuzzjoni tal-pagamenti;

                  6.

                  Jinnota bi tħassib li, bħal fir-rapporti preċedenti tagħha, il-Qorti tal-Awdituri nnutat il-ħtieġa li tiġi introdotta sistema ta’ remunerazzjoni għas-servizzi mogħtija mill-awtoritajiet tal-Istati Membri, abbażi tal-kostijiet reali tagħhom; jiddispjaċih li ma sar ebda progress dwar din il-kwistjoni mill-2009, meta proposta għal sistema ta’ pagament ġdida ġiet ippreżentata lill-Bord Amministrattiv iżda ma ntlaħaq l-ebda qbil; jinnota li l-Aġenzija f’Marzu 2013 se tippreżenta lill-Bord Amministrattiv proposta ġdida għal sistema ta’ pagament ġdida; jirrikonoxxi l-isforzi magħmula mill-eżekuttivi tal-Aġenzija biex iħeġġu deċiżjoni mill-Bord Amministrattiv għal reviżjoni tas-sistema ta’ remunerazzjoni tas-servizzi tal-Istati Membri abbbażi ta’ kostijiet reali; huwa konxju bis-sħiħ li l-progress batut li sar kien minħabba n-nuqqas ta’ deċiżjoni mill-Bord Amministrattiv; jilqa’, għalhekk l-approċċ meħud mill-amministrazzjoni tal-Aġenzija li titlob lill-Kummissjoni Ewropea għal aktar assistenza dwar din il-kwistjoni; iħeġġeġ lill-Aġenzija biex tinforma lill-awtorità tal-kwittanza dwar l-iżviluppi rigward din il-kwistjoni, inter alia dwar l-istat attwali fir-rigward tal-pjan ta’ azzjoni ġdid u l-pożizzjoni tal-Bord Amministrattiv dwar dan;

         L-approprjazzjonijiet riportati

                  7.

                  Huwa mħasseb li, għal darb’ oħra, il-Qorti tal-Awdituri rrappurtat li approprjazzjonijiet ta’ pagament għat-Titolu II (“Nefqa amministrattiva”) li jammontaw għal EUR 9 600 000 ġew riportati għall-2012, ammont li jirrappreżenta 29 % tal-baġit tat-Titolu II, kif ukoll approprjazzjonijiet ta’ pagament li jammontaw għal EUR 10 300 000 għat-Titolu III (“Nefqa operattiva”), ammont li jirrappreżenta 34 % tal-baġit tat-Titolu III; jemmen li l-livell ta’ ammonti riportati huwa eċċessiv u jmur kontra l-prinċipju tal-annwalità;

                  8.

                  Jinnota bi tħassib id-differenza bejn il-konklużjoni tal-Qorti tal-Awdituri u t-tweġiba tal-Aġenzija rigward il-kuntratt qafas għas-servizzi tat-teknoloġija tal-Informazzjoni (IT) konkluż fl-2009, li għalihom il-Qorti kienet ikkwalifikat l-opinjoni tagħha dwar il-legalità u r-regolarità tat-transazzjonijiet sottostanti tal-kontijiet tal-Aġenzija tal-2009; jinnota li l-Qorti tal-Awdituri tikkunsidra li ż-żieda tal-limitu massimu tal-kuntratt oriġinali hija irregolari, filwaqt li l-Aġenzija tqis li l-kuntratt tal-qafas tal-IT ma kienx irregolari, u għalhekk lanqas ma tqis l-estensjoni tiegħu bħala irregolari; iħeġġeġ lill-Aġenzija biex tipprovdi aktar informazzjoni dwar il-kwistjoni u biex tieħu passi bil-għan li din il-kontradizzjoni tiġi solvuta;

         Proceduri ta’ akkwist

                  9.

                  Jirrikonoxxi mill-Qorti tal-Awdituru li hemm lok għal titjib fit-trasparenza tal-proċeduri ta’ akkwist fir-rigward tal-ġustifikazzjoni tal-volumi stmati tal-kuntratt u d-definizzjoni, il-pubblikazzjoni u l-applikazzjoni tal-kriterji tal-għażla; jinnota b’sodisfazzjon li l-Aġenzija ħadet nota tal-kummenti tal-Qorti tal-Awdituri u aġġornat il-proċeduri tagħha għal finijiet ta’ trasparenza u dokumentazzjoni;

         Proċeduri ta’ reklutaġġ

                  10.

                  Jinnota li fl-2011, l-Aġenzija ħabbret 15-il post vakanti għal aġenti temporanji u li, fi tmiem is-sena, l-għadd totali tal-membri tal-persunal tal-Aġenzija kien kiber minn 656 għal 689;

                  11.

                  Jirrikonoxxi mill-Qorti tal-Awdituri l-ħtieġa li titjieb it-trasparenza tal-proċeduri tal-għażla tal-persunal; jinnota bi tħassib li l-membri tal-Bord ta’ Għażla mhux dejjem ikkompletaw id-dikjarazzjonijiet tagħhom ta’ kunflitt ta’ interessi, jew inkella ma għamlux dan f’waqtu, u ma kien hemm l-ebda evidenza li ttieħdet xi azzjoni biex jiġu indirizzati l-kwistjonijiet imqajma minn dawk id-dikjarazzjonijiet; jiddispjaċih li d-dokumentazzjoni tal-proċedimenti tal-Bord ta’ Għażla mhux dejjem kienet adegwata u li ma hemm l-ebda evidenza ta’ kif ġie stabbilit il-metodu kif il-kandidati għandhom jiddaħħlu fil-lista ristretta u li l-mistoqsijiet għat-testijiet bil-miktub jew l-intervisti ġew stabbiliti qabel l-eżamijiet;

                  12.

                  Jinnota mill-Aġenzija li din ħadet nota tal-kummenti tal-Qorti tal-Awdituri u aġġornat il-proċeduri tagħha għal trasparenza u dokumentazzjoni f’waqtha; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv kunsiderevoli; iħeġġeġ għalhekk lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

         Kunflitt ta’ interessi

                  13.

                  Jilqa’ l-fatt li l-Qorti tal-Awdituri wettqet verifika biex tevalwa l-politiki u l-proċeduri għall-ġestjoni tas-sitwazzjonijiet ta’ kunflitt ta’ interess għal erba’ aġenziji Ewropej, inkluża l-Aġenzija Ewropea għall-Mediċini, u ppreżentat ir-riżultati tagħha fir-Rapport Speċjali 15/2012;

                  14.

                  Jinnota li, skont is-sejbiet tal-Qorti tal-Awdituri, fil-ħin tat-tlestija tal-ħidma fil-post (Ottubru 2011), l-Aġenzija ma kellhiex ġestjoni adegwata tas-sitwazzjonijiet ta’ kunflitt ta’ interessi, iżda żviluppat waħda mill-aktar politiki u proċeduri avvanzati għad-dikjarazzjoni, il-valutazzjoni u l-ġestjoni tal-kunflitti ta’ interessi;

                  15.

                  Jilqa’ l-fatt li l-Aġenzija ħadet għadd ta’ passi wara r-rakkomandazzjonijiet tal-awtorità tal-kwittanza għall-2010, il-verifika tal-Qorti tal-Awdituri u l-pubblikazzjoni tar-Rapport Speċjali 15/2012, b’mod partikolari:

                              —

                              il-politika dwar il-ġestjoni tal-kunflitti ta’ interessi tal-membri u l-esperti tal-kumitati xjentifiċi, sistema diġà riveduta li daħlet fis-seħħ fid-29 ta’ Settembru 2011, li reġgħet ġiet riveduta fl-2012 (l-aktar biex tingħata gwida aktar ċara) u daħlet fis-seħħ fit-3 ta’ April 2012,

                              —

                              eżami obbligatorju tal-kunflitti ta’ interessi dikjarati tal-kumitati xjentifiċi ġie introdott fid-29 ta’ Settembru 2011; il-possibbiltà, barra minn hekk, ta’ eżami bil-quddiem ta’ kwalunkwe espert, qabel ma ssirlu l-evalwazzjoni formali tal-Aġenzija għall-involviment fl-attivitajiet tagħha, ikun offrut lill-awtoritajiet tan-nomina kollha,

                              —

                              politika riveduta dwar it-trattament tal-kunflitti ta’ interessi tal-Bord Amministrattiv (f’konformità mal-politika għall-membri/esperti tal-kumitati xjentifiċi) daħlet fis-seħħ fit-3 ta’ April 2012,

                              —

                              proċeduri ta’ ksur tal-fiduċja ġew żviluppati kemm għall-membri/esperti tal-kumitati xjentifiċi (il-proċeduri daħlu fis-seħħ fit-3 ta’ April 2012) kif ukoll għall-membri tal-Bord Amministrattiv (il-proċeduri daħlu fis-seħħ fis-7 ta’ Ġunju 2012),

                              —

                              rigward it-trasparenza, ir-reġistrazzjoni tal-interessi ddikjarati ġiet raffinata iktar b’tali mod li kull involviment restritt stabbilit fir-rigward tal-punti tal-aġenda ta’ laqgħa issa jiġi rreġistrat (implimentata qabel Diċembru 2012);

                  16.

                  Iħeġġeġ lill-Awtorità biex tkompli timplimenta r-rakkomandazzjonijiet tal-Qorti tal-Awdituri ħalli tevita kwalunkwe kunflitt ta’ interessi fid-diversi strutturi ta’ governanza u operat tagħha, u biex kull sitt xhur tirrapporta lill-awtorità tal-kwittanza dwar l-implimentazzjoni tal-politiki u l-proċeduri msemmija hawn fuq, kif ukoll dwar kwalunkwe żvilupp ieħor fir-rigward tal-ġestjoni tal-kunflitt ta’ interessi;

                  17.

                  Jitlob li l-Aġenzija tibda djalogu strutturat mas-soċjetà ċivili dwar kwistjonijiet relatati mal-kunflitt ta’ interessi, tistieden lill-organizzazzjonijiet ikkonċernati biex mill-anqas darbtejn fis-sena jiddiskutu kwistjonijiet ta’ interess komuni abbażi ta’ aġenda maqbula u tinforma lill-awtorità tal-kwittanza dwar l-eżitu ta’ dawk id-deliberazzjonijiet;

                  18.

                  Jilqa’ l-impenn min-naħa tal-Aġenzija li fl-ewwel nofs tal-2013 twettaq rieżami tal-implimentazzjoni tal-politika riveduta tagħha dwar il-ġestjoni tal-kunflitti ta’ interessi u li bħalissa qed jiġi żviluppat kontroll ex ante u ex post dwar il-ġestjoni tal-kunflitti ta’ interessi li għandu jiġi implimentat fit-tieni trimestru tal-2013; jitlob li l-Aġenzija żżomm lill-awtorità ta’kwittanza informata dwar l-eżiti rispettivi tagħhom;

                  19.

                  Jilqa’ l-fatt li, wara li f’Ġunju 2012 dak li qabel kien il-Kap tas-Servizz Legali telaq mill-Aġenzija biex jaħdem, bħala avukat ta’ livell għoli, f’uffiċċju legali li huwa bbażat fl-Istati Uniti u li l-klijenti tiegħu jinkludu għadd ta’ kumpaniji farmaċewtiċi, id-Direttur Eżekuttiv tal-Aġenzija nieda rieżami ta’ xogħlu bħala Kap tas-Servizz Legali, President tal-Kumitat Konġunt, President tal-Kumitat tad-Dixxiplina u membru tal-Kumitat Konsultattiv dwar l-Akkwist u l-Kuntratti; jirrikonoxxi li ma setgħet tiġi identifikata l-ebda evidenza ta’ kunflitt ta’ interessi jew ksur tal-obbligi previsti fl-Artikoli 11 u 11a tar-Regolamenti tal-Persunal; jilqa’ l-fatt li, f’konformità mal-Artikolu 16 tar-Regolamenti tal-Persunal, id-Direttur Eżekuttiv impona xi restrizzjonijiet fuq l-attivitajiet ta’ dak li qabel kien il-Kap tas-Servizz Legali għal perjodu ta’ sentejn wara t-tluq tiegħu mill-Aġenzija; jitlob lill-Aġenzija biex tagħti lill-awtorità tal-kwittanza informazzjoni dettaljata dwar dawk ir-restrizzjonijiet;

         Awditu intern

                  20.

                  Jieħu nota li saret valutazzjoni approfondita tar-riskju sabiex tiddetermina l-prijoritajiet tal-verifika u, b’riżultat, is-suġġett miftiehem tal-verifika għall-2012 kien ‘L-Ippjanar u l-Ibbaġitjar’, u s-Servizz tal-Awditjar Intern (IAS) wettaq verifika intitolata “Kontinwità tan-Negozju Operattiv fl-Aġenzija Ewropea għall-Mediċini”;

                  21.

                  Jinnota li, abbażi tar-riżultati ta’ dik il-verifika, l-IAS għamel 13-il rakkomandazzjoni, li sebgħa minnhom kienu kklassifikati bħala “importanti ħafna”, ħamsa bħala “importanti” u waħda bħala “mixtieqa”; jinnota b’sodisfazzjon li l-Bord Amministrattiv aċċetta r-rakkomandazzjonijiet kollha u li l-IAS qies li l-pjan ta’ azzjoni ppreparat mill-Aġenzija biex tirrettifika dawk ir-rakkomandazzjonijiet kien adegwat;

                  22.

                  Jinnota li l-IAS wettaq ukoll eżerċizzju ta’ valutazzjoni tar-riskju tat-Teknoloġija tal-Informazzjoni (IT) fil-forma ta’ awtovalutazzjoni tar-riskju, li tipprovdi stampa ġenerali tal-esponiment għar-riskju tal-IT;

                  23.

                  Jirrikonoxxi li fir-rigward tar-rakkomandazzjonijiet preċedenti maħruġa mill-IAS u l-implimentazzjoni tagħhom mill-Aġenzija sal-31 ta’ Diċembru 2011, hemm disgħa rakkomandazzjonijiet “importanti ħafna” miftuħa minn verifiki preċedenti, li tmienja minnhom ġew implimentati mill-Aġenzija u li qed jiġu eżaminati mill-IAS, u li l-ebda rakkomandazzjoni kritika ma baqgħet miftuħa fil-31 ta’ Diċembru 2011;

                  24.

                  Jirreferi, fir-rigward tal-osservazzjonijiet l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzjontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 116.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 136, 30.4.2004, p. 1.

         (5)  ĠU L 357, 31.12.2002, p. 72.

         (6)  ĠU L 350, 20.12.2012, p. 82.

         (7)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).